CELEX: 32019D0668
Language: bg
Date: 2019-04-15 00:00:00
Title: Решение (ЕС) 2019/668 на Съвета от 15 април 2019 година относно позицията, която трябва да се заеме от името на Европейския съюз на деветото заседание на Конференцията на страните във връзка с включването на някои химични вещества в приложение III към Ротердамската конвенция относно процедурата за предварително обосновано съгласие при международната търговия с определени опасни химични вещества и пестициди

29.4.2019   
               
               
                  BG
               
               
                  Официален вестник на Европейския съюз
               
               
                  L 113/4
               
            
         РЕШЕНИЕ (ЕС) 2019/668 НА СЪВЕТА
         от 15 април 2019 година
         относно позицията, която трябва да се заеме от името на Европейския съюз на деветото заседание на Конференцията на страните във връзка с включването на някои химични вещества в приложение III към Ротердамската конвенция относно процедурата за предварително обосновано съгласие при международната търговия с определени опасни химични вещества и пестициди
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 192, параграф 1, член 207, параграф 3 и член 207, параграф 4, първа алинея във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Ротердамската конвенция относно процедурата за предварително обосновано съгласие при международната търговия с определени опасни химични вещества и пестициди („Конвенцията“) влезе в сила на 24 февруари 2004 г. и беше сключена от Съюза с Решение 2006/730/ЕО на Съвета (1).
                  
               
                     (2)
                  
                  
                     С Регламент (ЕС) № 649/2012 на Европейския парламент и на Съвета (2) Конвенцията се прилага в рамките на Съюза.
                  
               
                     (3)
                  
                  
                     В съответствие с член 7 от Конвенцията Конференцията на страните може да включва химични вещества в приложение III към Конвенцията по препоръка на Комитета за преглед на химичните вещества.
                  
               
                     (4)
                  
                  
                     За да се гарантира, че страните вносители се ползват от защитата, предвидена в Конвенцията, и тъй като всички съответни критерии по нея са изпълнени, е необходимо и целесъобразно да се подкрепи препоръката на Комитета за преглед на химичните вещества по отношение на включването в приложение III към Конвенцията на: ацетохлор; карбосулфан; хризотилен азбест; фентион (формулации със свръхниски обеми (СНО), съдържащи 640 g/L или повече активно вещество); хексабромоциклододекан; форат; и течни формулации (емулгиращ концентрат и разтворим концентрат), съдържащи 276 g/L или повече паракват дихлорид, съответстващ на 200 g/L или повече паракват йон. Освен това тези химични вещества вече са забранени или строго ограничени в Съюза и следователно са предмет на изисквания към износа съгласно Регламент (ЕС) № 649/2012, които надхвърлят тези по Конвенцията.
                  
               
                     (5)
                  
                  
                     На деветото заседание на Конференцията на страните по Конвенцията се очаква да се реши дали да се включат посочените химични вещества в приложение III към Конвенцията.
                  
               
                     (6)
                  
                  
                     Тъй като включването на някои химични вещества в приложение III ще бъде обвързващо за Съюза, е целесъобразно да се определи позицията, която трябва да се заеме от името на Съюза на деветото заседание на Конференцията на страните,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза на деветото заседание на Конференцията на страните по Ротердамската конвенция относно процедурата за предварително обосновано съгласие при международната търговия с определени опасни химични вещества и пестициди („Конвенцията“), е в подкрепа на включването в приложение III на: ацетохлор; карбосулфан; хризотилен азбест; фентион (формулации със свръхниски обеми (СНО), съдържащи 640 g/L или повече активно вещество); хексабромоциклододекан; форат и течни формулации (емулгиращ концентрат и разтворим концентрат), съдържащи 276 g/L или повече паракват дихлорид, съответстващ на 200 g/L или повече паракват йон.
         
         
            Член 2
            Представителите на Съюза могат — в зависимост от промените в обстоятелствата в рамките на деветото заседание на Конференция на страните и като се консултират с държавите членки по време на координационните срещи на място — да изразяват съгласие по незначителни промени в позицията, посочена в член 1, без да е необходимо допълнително решение на Съвета.
         
         
            Член 3
            Настоящото решение влиза в сила в деня на приемането му.
         
         
            Съставено в Люксембург на 15 април 2019 година.
            
               
                  За Съвета
               
               
                  Председател
               
               P. DAEA
            
         
         
            (1)  Решение 2006/730/ЕО на Съвета от 25 септември 2006 г. за сключване, от името на Европейската общност, на Ротердамската конвенция относно процедурата за предварително обосновано съгласие при международната търговия с определени опасни химични вещества и пестициди (ОВ L 299, 28.10.2006 г., стр. 23).
         
            (2)  Регламент (ЕС) № 649/2012 на Европейския парламент и на Съвета от 4 юли 2012 г. относно износа и вноса на опасни химикали (ОВ L 201, 27.7.2012 г., стр. 60).